text: 5 ¿Imataj chantá kanqa? Pablo nerqa: "Maypachachus runas nishanqanku: Tukuy imapis allillan; ni imamanta llakikuna kanchu, nispa chaypacha, ujllata paykuna tukuchisqa kanqanku", nispa. Chayqa, "jatun Babilonia[j]" contranpi sayaykukusqanwan qallarenqa, pitachus "phisu" warmi nispa sutichakullantaj. Chay warmeqa, Jallpʼantinpi tukuy llulla religioneswan ninakun (Apo. 17:5, 6, 15). Tukuy llulla religionesta, cristianos nichikojkunatapis chinkachikusqanqa, "manchay ñakʼariy" tiempo qallarisqanta rikuchenqa (Mat. 24:21; 2 Tes. 2:8). Ashkha runasqa, chayta rikuspa mayta tʼukonqanku. ¿Imaraykú? Imaraykuchus phisu warmeqa, chay tiempokama payllapi atienekuspa kanqa. "Noqaqa reina jina tiyasqa kashani" "nitaj waqaytapis rikusajchu" nispa nishanqa. Chaywanpis ujllata pantasqa kasqanta reparakonqa. Payqa "uj pʼunchayllapi" nisunman usqhayllata chinkachisqa kanqa (Apo. 18:7, 8).